REGOLAMENT TAL-KUMMISSJONI (KE) Nru 1281/2007
tat-30 ta’ Ottubru 2007
li jistabilixxi r-rata ta’ konverżjoni agrikola speċifika għas-sena tas-suq 2006/2007 applikabbli għall-prezzijiet minimi għall-pitravi taz-zokkor fis-settur taz-zokkor għall-muniti ta’ dawk l-Istati Membri li ma adottawx il-munita unika
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 ta’ l-20 ta’ Frar 2006 dwar l-organizzazzjoni komuni tas-swieq fis-settur taz-zokkor (1),
Wara li kkunsidrat ir-Regolament tal-Kummissjoni (KE) Nru 1913/2006 ta’ l-20 ta’ Diċembru 2006 li jistabbilixxi regoli dettaljati għall-applikazzjoni tas-sistema agromonetarja għall-euro fl-agrikoltura u li jemenda ċerti regolamenti (2), u b’mod partikolari l-Artikolu 31 tiegħu,
Billi:
(1)
Skond l-Artikolu 31 tar-Regolament (KE) Nru 1913/2006, l-arranġamenti li japplikaw fis-sena tas-suq 2006/2007 għall-konverżjoni tal-prezz minimu għall-pitravi kif referut fl-Artikolu 5 tar-Regolament (KE) Nru 318/2006 f’muniti nazzjonali f’pajjiżi barra ż-żona ta’ l-euro għandhom ikunu dawk stipulati fl-Artikolu 1 tar-Regolament tal-Kummissjoni (KEE) Nru 1713/93 tat-30 ta’ Ġunju 1993 li jistabbilixxi regoli dettaljati speċjali għall-applikazzjoni tar-rata ta’ konverżjoni agrikola fis-settur taz-zokkor (3). Għalhekk ir-regolament preżenti jimxi fuq il-kriterji u l-proċedura stabbilta fl-Artikolu 1 tar-Regolament tal-Kummissjoni (KEE) Nru 1713/93.
(2)
Skond l-Artikolu 1(1) tar-Regolament (KEE) Nru 1713/93, il-prezzijiet minimi għall-pitravi taz-zokkor għandhom jinqalbu f’munita nazzjonali bl-użu ta’ rata ta’ konverżjoni agrikola speċifika ugwali għall-medja, ikkalkolata pro rata temporis, tar-rati ta’ konverżjoni agrikoli applikabbli tul is-sena tas-suq ikkonċernata.
(3)
Sa mill-1 ta’ Jannar 1999, skond ir-Regolament tal-Kunsill (KE) Nru 2799/98 tal-15 ta’ Diċembru 1998 li jistabbilixxi arranġamenti agromonetarji għall-euro (4), l-iffissar tar-rati ta’ konverżjoni għandhom jiġu ristretti għar-rati ta’ konverżjoni agrikoli speċifiċi bejn l-euro u l-muniti nazzjonali ta’ dawk l-Istati Membri li ma adottawx il-munita unika.
(4)
Ir-rata speċifika ta’ konverżjoni agrikola għall-prezzijiet minimi tal-pitravi taz-zokkor għas-sena tas-suq 2006/2007 għandhom għalhekk jiġu ffissati fid-diversi muniti nazzjonali,
ADOTTAT DAN IR-REGOLAMENT:
Artikolu 1
Ir-rata speċifika ta’ konverżjoni agrikola li għandha tintuża għall-konverżjoni tal-prezzijiet minimi għall-pitravi taz-zokkor kif referut fl-Artikolu 5 tar-Regolament (KE) Nru 318/2006 fil-muniti nazzjonali kollha ta’ l-Istati Membri li ma addottawx il-munita unika għandha tiġi ffissata, għas-sena tas-suq 2006/07, kif stabbilit fl-Anness mehmuż.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ Ottubru 2007.